

**Issir l-AGM ta’ BirdLife Malta fis-Salina**

**Il-kisbiet u l-isfidi għas-sena d-dieħla jiddominaw l-aġenda. Il-membri japprovaw ir-rendikont finanzjarju awditjat u bidliet għall-istatut biex l-NGO taħdem b’mod aktar effettiv**

Filwaqt li nixtiequ niffukaw aktar fuq il-bijodiversità b’mod ġenerali, fuq l-immaniġġjar tal-art u fuq xogħol relatat mal-ħabitats; din is-sena reġgħet uriet li b’xorti ħażina l-kaċċa u l-insib jibqgħu sfida kbira wisq biex tiġi injorata. U hekk kif fi ftit aktar minn sena se jkollna elezzjoni ġenerali, wisq nibżgħu li l-mewġa ta’ kaċċa illegali bla kontroll minħabba n-nuqqas ta’ infurzar tkompli tiżdied is-sena d-dieħla.

Dan iddikjarah il-Kap Eżekuttiv ta’ BirdLife Malta Mark Sultana meta lbieraħ indirizza l-Laqgħa Ġenerali Annwali ta’ BirdLife Malta li saret fir-Riserva Naturali tas-Salina.

Mark Sultana spjega kif din is-sena BirdLife Malta ġabret aktar minn 180 għasfur ferut – uħud minnhom protetti – u b’xorti ħażina l-parti l-kbira ta’ dawn l-għasafar kellhom jitraqqdu mill-veterinarji. Hu elenka l-kisbiet ta’ BirdLife Malta tul din is-sena u l-isfidi għall-futur fosthom il-Presidenza Maltija tal-UE s-sena d-dieħla li matulha BirdLife Malta se tkun qed taħdem id f’id ma’ BirdLife Europe biex timbotta kemm tista’ l-*issues* ambjentali ’l fuq fl-aġenda. Tkellem ukoll dwar l-importanza tax-xjenza u r-riċerka xjentifika bħala mutur għall-bidla u anke dwar il-ħtieġa ta’ aktar kollaborazzjoni ma’ entitajiet bħall-Università ta’ Malta u Heritage Malta. Fl-istess ħin, kompla s-CEO ta’ BirdLife Malta, hu importanti li jinstab kunsens anke ma’ dawk li mhux neċessarjament iħaddnu l-istess valuri ta’ konservazzjoni ta’ BirdLife.

Is-Segretarju Ġenerali ta’ BirdLife Malta Saviour Balzan, li fetaħ l-AGM, tkellem dwar id-deċiżjoni konxja li ħadet BirdLife Malta din is-sena li ma tidħolx f’konfrontazzjoni mal-avversarji tagħha. Hu qal li minkejja li qed ikun hemm xi sinjali pożittivi, fuq il-livell ta’ ħarsien tal-għasafar għad fadal ħafna xi jsir. Tkellem ukoll dwar il-ħidma ta’ BirdLife Malta fil-qasam tal-edukazzjoni ambjentali, il-konservazzjoni u r-riċerka xjentifika, u t-tmexxija tar-riservi inkluż l-aħħar akkwist – is-Salina. Balzan elenka 10 sfidi għall-2017 li jinkludu aktar investiment fir-riċerka u fl-edukazzjoni, uffiċċji ġodda għal BirdLife Malta fiċ-ċentru tal-pajjż u aktar ħidma biex jiżdiedu l-membri. Hu kkonkluda li l-2016 kienet sena importanti għal BirdLife Malta b’numru ta’ deċiżjonijiet importanti li ttieħdu fuq il-livell operattiv wara r-referendum fosthom l-ingaġġ ta’ Kap Eżekuttiv Malti u Communications Manager Malti wkoll. Semma wkoll li anke l-kariga ta’ Education Manager li bħalissa tinsab vakanti wkoll se timtela minn xi ħadd Malti.

Il-President Darryl Grima, fil-messaġġ tiegħu tal-għeluq, tkellem l-aktar dwar il-ħidma internazzjonali ta’ BirdLife Malta bħala sieħba fi ħdan il-familja tal-BirdLife. Hu rrefera għall-aħħar kampanja internazzjonali #NatureAlert li kellha sehem fiha BirdLife Malta u li wasslet biex ġew salvati d-Direttiva Ewropea tal-Għasafar u dik tal-Ħabitats. Tkellem ukoll dwar il-ħtieġa li jkompli l-investiment fir-riservi naturali u fil-membri u rringrazzja lill-istaff tal-ħidma tagħhom tul is-sena li waslet biex tintemm. Hu kkonkluda l-messaġġ tiegħu b’enfasi fuq l-importanza ta’ aktar djalogu miftuħ mas-setturi kollha tas-soċjetà Maltija u qal li anke l-fatt li l-AGM kienet qed issir fis-Salina, li għadha kif ġiet fdata f’idejn BirdLife Malta mill-Gvern, juri li l-NGO tista’ tkun *lobby* effettiva u rispettata minn kulħadd.

Matul l-AGM kienu approvati r-rendikont finanzjarju awditjat u anke numru ta’ bidliet għall-istatut li tressqu mill-Kunsill biex BirdLife Malta tkun tista’ taħdem b’mod aktar effiċjenti u effettiv.

Imbagħad il-membri preżenti għal-Laqgħa Ġenerali Annwali assistew għal numru ta’ preżentazzjonijiet dwar il-ħidma ta’ BirdLife Malta tul l-2016 li saru mill-*managers* li jmexxu d-dipartimenti differenti tal-NGO – id-dipartiment tal-konservazzjoni, dak tal-proġetti LIFE, tal-komunikazzjoni, l-edukazzjoni u l-Adult Activities Group.

Intwerew ukoll preżentazzjoni interessanti dwar l-għasafar rari osservati tul din is-sena u filmat qasir dwar BirdLife Malta.

Fi tmiem l-attività, is-CEO Mark Sultana ppreżenta t-trofew mogħti lil BirdLife Malta waqt iċ-ċerimonja tal-Premju Nazzjonali tal-Ktieb 2016 li saret aktar kmieni dan ix-xahar f’Kastilja lil Victor Falzon, *field teacher* ta’ BirdLife Malta li kien responsabbli mid-disinn u l-illustrazzjonijiet tal-ktieb “History of Ornithology in Malta” tal-awturi Joe Sultana u John J Borg. Dan il-ktieb rebaħ il-kategorija għall-aħjar disinn u preżentazzjoni, xogħol li sar minn Falzon.

**TMIEM**

**Għal aktar informazzjoni, ikkuntattja lil:**

Nathaniel Attard

BirdLife Malta Communications Manager

Tel: 2134 7645/6 Ext. 512

Cell: 9947 4705

Email: [nathaniel.attard@birdlifemalta.org](mailto:nathaniel.attard@birdlifemalta.org)

**Niżżel ir-ritratti minn hawn:** [**https://we.tl/KW4eqn12No**](https://we.tl/KW4eqn12No)(Ritratti ta’ BirdLife Malta)

1. AGM1 sa AGM3: membri ta’ BirdLife Malta waqt l-AGM
2. AGM4: Is-Segretarju Ġenerali ta’ BirdLife Malta Saviour Balzan
3. AGM5: Is-Segretarju tal-Kunsill Nicholas Galea jagħmel il-preżentazzjoni dwar l-għasafar rari li dehru tul l-2016
4. AGM6: Preżentazzjoni dwar il-proġetti LIFE
5. AGM7: Preżentazzjoni mill-Communications Manager Nathaniel Attard
6. AGM8: Is-CEO Mark Sultana
7. AGM9: Il-President ta’ BirdLife Malta Darryl Grima
8. AGM10: Il-preżentazzjoni tat-trofew lil Victor Falzon